ΟΔΗΓΙΑ 93/92/ΕΟΚ ΤΟΥ ΣΥΜΒΟΥΛΙΟΥ της 29ης Οκτωβρίου 1993 σχετικά με την τοποθέτηση διατάξεων φωτισμού και φωτεινής σηματοδότησης στα δίκυκλα ή τρίκυκλα οχήματα με κινητήρα ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100Α, την οδηγία 92/61/ΕΟΚ του Συμβουλίου της 30ής Ιουνίου 1992 περί εγκρίσεως τύπου των δικύκλων ή τρικύκλων οχημάτων με κινητήρα(1) , την πρόταση της Επιτροπής(2) , Σε συνεργασία με το Ευρωπαϊκό Κοινοβούλιο(3) , Έχοντας υπόψη τη γνώμη της Οικονομικής και Κοινωνικής Επιτροπής(4) , Εκτιμώντας: ότι, σε κάθε κράτος μέλος, τα δίκυκλα ή τρίκυκλα οχήματα επιβάλλεται, όσον αφορά την τοποθέτηση διατάξεων φωτισμού και φωτεινής σηματοδότησης, να διαθέτουν τεχνικά χαρακτηριστικά σύμφωνα προς υποχρεωτικές προδιαγραφές που διαφέρουν από το ένα κράτος μέλος στο άλλο και οι οποίες, λόγω της ανομοιομορφίας τους, παρεμποδίζουν τις συναλλαγές στο εσωτερικό της Κοινότητας- ότι τα εμπόδια στη λειτουργία της εσωτερικής αγοράς δύνανται να αρθούν αν θεσπιστούν από όλα τα κράτη μέλη οι ίδιες προδιαγραφές σε αντικατάσταση των εθνικών ρυθμίσεων- ότη η καθιέρωση εναρμονισμένων προδιαγραφών για την τοποθέτηση διατάξεων φωτισμού και φωτεινής σηματοδότησης είναι επιβεβλημένη, προκειμένου να δοθεί η δυνατότητα εφαρμογής, για κάθε τύπο των εν λόγω οχημάτων, της διαδικασίας έγκρισης που αποτελεί αντικείμενο της οδηγίας 92/61/ΕΟΚ- ότι, για να διευκολυνθεί η πρόσβαση στις αγορές των χωρών μη μελών της Κοινότητας, κρίνεται αναγκαίο να υπάρξει, όσον αφορά τις δίκυκλες μοτοσικλέτες, ισοδυναμία μεταξύ των προδιαγραφών της παρούσας οδηγίας και εκείνων του κανονισμού αριθ. 53 της ΟΕΕ του ΟΗΕ, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Η παρούσα οδηγία εφαρμόζεται στην τοποθέτηση διατάξεων φωτισμού και φωτεινής σηματοδότησης σε κάθε τύπο οχήματος, όπως ορίζεται στο άρθρο 1 της οδηγίας 92/61/ΕΟΚ. Άρθρο 2 Η διαδικασία χορήγησης της έγκρισης τύπου στοιχείου όσον αφορά την τοποθέτηση διατάξεων φωτισμού και φωτεινής σηματοδότησης σε ένα τύπο δικύκλου ή τρικύκλου οχήματος με κινητήρα και οι προϋποθέσεις ελεύθερης κυκλοφορίας των ανωτέρων οχημάτων καθορίζονται από την οδηγία 92/61/ΕΟΚ. Άρθρο 3 Σύμφωνα με το άρθρο 11 της οδηγίας 92/61/ΕΟΚ, αναγνωρίζεται η ισοδυναμία μεταξύ των προδιαγραφών της παρούσας οδηγίας των σχετικών με τις δίκυκλες μοτοσικλέτες και εκείνων του κανονισμού αριθ. 53 της ΟΕΕ του ΟΗΕ (έγγραφο E/ECE/TRANS/505-Add.61/Amend.1). Οι αρχές των κρατών μελών, οι οποίες χορηγούν έγκριση τύπου στοιχείου για τις δίκυκλες μοτοσικλέτες, αποδέχονται τις εγκρίσεις τύπου στοιχείου που έχουν χορηγηθεί σύμφωνα με τις προδιαγραφές του προαναφερθέντος κανονισμού αριθ. 53 καθώς και τα σχετικά σηματα, αντί των αντίστοιχων εγκρίσεων που χορηγούνται σύμφωνα με τις προδιαγραφές της παρούσας οδηγίας. Άρθρο 4 Οι τροποποιήσεις που είναι αναγκαίες για την προσαρμογή των παραρτημάτων I έως VI στην τεχνική πρόοδο αποφασίζονται με τη διαδικασία του άρθρου 13 της οδηγίας 70/156/ΕΟΚ(5) . Άρθρο 5 Τα κράτη μέλη εκείνα που, όσον αφορά τις δίκυκλες μοτοσικλέτες, προβλέπουν στη νομοθεσία τους τη σχετική με τη χρήση φανών πέδησης προδιαγραφές λιγότερο αυστηρές από αυτές της παρούσας οδηγίας, μπορούν να συνεχίσουν να τις εφαρμόζουν επί τρία το πολύ έτη μετά την έναρξη εφαρμογής της παρούσας οδηγίας. Άρθρο 6 1. Τα κράτη μέλη θέτουν σε ισχύ και δημοσιεύουν τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν προς την παρούσα οδηγία, το αργότερο την 1η Μαΐου 1995. Ενημερώνουν αμέσως σχετικά την Επιτροπή. Οι διατάξεις αυτές, όταν θεσπίζονται από τα κράτη μέλη, περιλαμβάνουν αναφορά στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις της αναφοράς αυτής εκδίδονται από τα κράτη μέλη. Μετά την ημερομηνία που αναφέρεται στο πρώτο εδάφιο, τα κράτη μέλη δεν μπορούν να απαγορεύσουν, για λόγους που αφορούν την τοποθέτηση των διατάξεων φωτισμού και φωτεινής σηματοδότησης, την πρώτη κυκλοφορία οχημάτων σύμφωνα προς την παρούσα οδηγία. Τα κράτη μέλη εφαρμόζουν τις διατάξεις του πρώτου εδαφίου από την 1η Νοεμβρίου 1995. 2. Τα κράτη μέλη ανακοινώνουν στην Επιτροπή το κείμενο των διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία. Άρθρο 7 Η παρούσα οδηγία απευθύνεται στα κράτη μέλη. Βρυξέλλες, 29 Οκτωβρίου 1993.

[Source: multi_eurlex | Tokens: 3946]